钦定古今图书集成/明伦汇编/氏族典/第132卷 > 《廖用贤尚友录》 > 辛仲甫
## 钦定古今图书集成/明伦汇编/氏族典/第132卷 > 《廖用贤尚友录》 > 辛仲甫

按《宋史辛仲甫传》：“仲甫，字之翰，汾州孝义人。曾祖实，
石州推官。祖迪，寿阳令。父藩，河东节度判官。仲甫少
好学，及长能吏事，伟姿仪，器局沉厚。周广顺中，郭崇
掌亲军，领武定节制，署仲甫掌书记。显德初，出镇澶
渊，仍署旧职。崇移镇真定，改深赵镇观察判官，又随
崇为平卢军节度判官。崇卒，改郓齐观察判官，累雪”
冤枉。乾德五年，入拜右补阙，出知光州。六年，移知彭
州。州卒诱营兵及诸屯戍谋为乱，仲甫出城巡视，见
壕中草深，意可藏伏，命烧薙之。凶党疑谋泄，有自首
者，禽百馀人，尽斩之。太祖问群臣文武兼资者为谁，
赵普以仲甫对。徙益州兵马都监。代还，选为三司户
部判官。太平兴国初，迁起居舍人。奉使契丹还，以刑
部郎中知成都府。政尚宽简，蜀人安之。八年，加右谏
议大夫。九年，入知开封府，拜御史中丞。雍熙二年，拜
给事中、参知政事。端拱中，进户部侍郎。淳化二年，以
足疾罢为工部尚书，出知陈州。代归，会蜀有寇，以仲
甫素著恩信，将令舆疾招抚，以疾未行，无何，以太子
少保致仕。真宗即位，加太子少傅。咸平五年卒，年七
十四，赠太子太保。子若冲、若海、若濛、若济、若渝，皆能
其官。孙有孚、有邻，俱举进士。